Diari Oficial de la Generalitat Valenciana


Sumari del DOGV 3298, del 31-07-1998 (1998/6458)

ORDRE de 27 de juliol de 1998, de la Conselleria de Benestar Social, per la qual es regulen i convoquen ajudes d'Equipament, de Reforma i de Construcció per a centres de Serveis Socials.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3298

Data del DOGV
:   31-07-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/6458


Data del document
:   27-07-1998

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE de 27 de juliol de 1998, de la Conselleria de Benestar Social, per la qual es regulen i convoquen ajudes d'Equipament, de Reforma i de Construcció per a centres de Serveis Socials. [1998/X6458]
  
La Llei 5/1997, de 25 de juny, de la Generalitat Valenciana, per la qual es regula el sistema de serveis socials en l'àmbit de la Comunitat Valenciana, estableix les condicions que ha d'oferir qualsevol centre de serveis socials a la Comunitat Valenciana. Aquestes exigències es plantegen tant per als centres de nova creació com, progressivament, per als centres en funcionament, i exigeixen de vegades un determinat esforç econòmic per part de les seues entitats gestores ja que la finalitat no és lucrativa.
  
L'objectiu fonamental d'aquesta convocatòria és col·laborar financerament en la dotació dels equipaments i de les instal·lacions dels centres de serveis socials i, per tant, incrementar la qualitat de les prestacions de serveis socials en l'àmbit d'infrastructures necessàries.
  
En aquesta ordre s'aglutinen tant els aspectes ja regulats com els específics de l'exercici convocat, amb la finalitat d'articular les aspiracions socials amb les limitacions que, pel que fa al reconeixement d'obligacions, puga assumir la Generalitat, d'acord amb les directrius que fixa la normativa pressupostària de la Generalitat Valenciana.
  
En virtut de tot això, i en ús de les facultats que em confereixen l'article 47.11 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana,
  
ORDENE
  
Títol I
  
Ajudes i subvencions
  
Article 1. Àmbit
  
Es convoquen ajudes en l'exercici 1998, per a centres de Serveis Socials Generals i Especialitzats gestionats per entitats locals o entitats privades sense ànim de lucre. D'acord amb el cost i la duració de la inversió subvencionada, les ajudes regulades en aquesta convocatòria podran tenir caràcter de despesa plurianual, segons el que estableix l'article 29 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
Article 2. Objecte
  
Les ajudes que es convoquen són en concepte d'equipament, de reforma i de construcció. S'entén per obres de reforma les que estan definides en l'article 123, apartats 2, 3, 4 i 5 de la Llei 13/1995, de 18 de maig, de Contractes de les Administracions Públiques.
  
Article 3. Requisits previs que hauran de complir les persones sol-licitants
  
Podran sol·licitar les ajudes les persones titulars o les representants de centres de serveis socials que, en el moment de la publicació d'aquesta ordre, complisquen aquests requisits:
  
a) En el cas de sol·licitar ajudes per a Equipament, la corresponent resolució positiva d'autorització del centre en els termes establits en el Decret 40/1990, del Consell de la Generalitat Valenciana, o bé la sol·licitud de la citada autorització, abans del 15 de febrer de 1998, que continua en vigor en tot allò que no contradiga la Llei 5/1997, de 25 de juny, sempre que tinguen presentada la documentació completa en aquesta data, sense que estiga paralitzat l'expedient per causa imputable a la persona interessada.
  
En els casos en què el centre siga de nova construcció i no haja entrat en funcionament s'exigirà l'autorització de l'obra.
  
b) En el cas de sol·licitar les ajudes de Reforma i de Construcció, es requereix la presentació del corresponent projecte tècnic, el qual haurà de ser supervisat per l'Oficina Tècnica de la Conselleria de Benestar Social, llevat que ja tinga aquesta supervisió, i llevat que l'obra tinga la corresponent resolució d'acreditació si és que aquesta va ser emesa abans de l'entrada en vigor de la Llei 5/1997, de 25 de juny, per la qual es regula el Sistema de Serveis Socials de la Comunitat Valenciana.
  
Article 4. Obligacions de la persona sol·licitant
  
Tots les persones sol·licitants d'ajudes adquireixen, per la concessió d'aquestes, a més de les obligacions inherents a l'autorització del centre, si és el cas, aquestes altres:
  
1. Atendre els requeriments de l'òrgan competent en matèria de serveis socials pel que fa al grau de prestació del serveis, i mantenir-los sempre amb una adequada qualitat.
  
2. Facilitar als òrgans competents, a requeriment d'aquests, tota la informació econòmica, fiscal, laboral, tècnica i de qualsevol tipus que els siga sol·licitada, d'acord amb la normativa vigent, i que resulte necessària per tal d'assegurar el bon fi de l'ajuda.
  
3. No minorar ni anul·lar la consignació que s'haja previst inicialment en el seu pressupost per a aquesta finalitat.
  
4. En el cas de concessió d'ajudes per a Equipament, no variar la finalitat a què estiga destinat el centre en un període mínim de 5 anys.
  
5. En el cas de concessió d'ajudes per a Reforma i Construcció:
  
5.1 Que el centre no varie la finalitat en un període mínim de 10 anys comptadors des de la fi de les obres.
  
5.2 Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si n'hi ha, en l'execució d'aquesta. Aquesta aportació haurà d'acreditar-se en el termini de 30 dies següents a la notificació de la resolució mitjançant un certificat de l'acord adoptat per l'òrgan competent de l'entitat pública o privada cofinançadora, en el qual es comprometa per a l'exercici vigent el crèdit necessari. Si la despesa és plurianual, l'entitat titular haurà d'aportar l'aprovació d'aquesta despesa plurianual i la qualificació de despesa obligatòria.
  
5.3 Començar les obres en el termini màxim de tres mesos comptadors des de la notificació de la concessió de l'ajuda i, en aquest termini, caldrà presentar el contracte d'obra i el programa d'actuació conseqüència del contracte d'adjudicació que garantisca l'execució de les obres en l'exercici o els exercicis per als quals es concedeix la subvenció.
  
5.4 En el cas d'obres l'execució de les quals exigisca projecte tècnic, presentar aquest juntament amb la sol·licitud. Si l'obra té ja la resolució d'acreditació per haver sigut emesa ja abans de l'entrada en vigor de la Llei 5/1997, no serà necessària la presentació del projecte tècnic.
  
6. Notificar a l'òrgan competent en serveis socials la percepció d'altres ajudes amb el mateix objectiu atorgades per altres administracions o ens públics o privats. En aquest cas, l'entitat sol·licitant sotmetrà l'expedient per a l'estudi per part de l'òrgan competent, el qual podrà disminuir la quantitat inicialment concedida en la quantitat que excedisca el cost de l'activitat subvencionada.
  
7. Sotmetre's a les actuacions de control financer que corresponguen a la Intervenció General en relació amb la subvenció.
  
8. Acreditar, si és exigible, abans del cobrament, que estan al corrent de les obligacions tributàries i davant de la Seguretat Social en la forma prevista per l'Ordre de 30 de maig de 1996 de la Conselleria d'Economia i Hisenda, sobre Justificació del Compliment d'Obligacions Tributàries i davant de la Seguretat Social per Beneficiaris de subvencions concedides a càrrec dels pressupostos de la Generalitat Valenciana (DOGV núm. 2.275, de 21 de juny de 1996).
  
Article 5. Prioritats
  
En la concessió d'aquestes ajudes s'estableixen aquestes prioritats, per ordre de major a menor importància:
  
1. Equipaments de centres l'obra dels quals ja estiga acabada, o previst l'acabament abans de l'1 d'octubre i requerisquen l'equipament per a l'obertura.
  
2. Equipaments i reformes de centres en funcionament, perquè siguen adaptats al compliment de la normativa vigent.
  
3. Reformes o construcció d'edificis que substituïsquen centres de Serveis Socials Especialitzats existents que no reuneixen condicions per a l'autorització i que per la seua estructura i situació no és aconsellable fer-hi reformes.
  
Article 6. Quantificació
  
Dins de l'import global màxim de les ajudes, es determinarà l'específica quantificació d'aquestes d'acord amb:
  
1. Les prioritats assenyalades en aquesta ordre.
  
2. L'adequació del projecte a les necessitats que hi haja segons la demanda i altres possibles recursos a la zona, així com el programa d'activitats previst.
  
3. La concordança dels projectes presentats amb els principis bàsics en matèria de serveis socials, sense perjudici de la necessària col·laboració amb unes altres entitats.
  
Article 7. Formalització
  
La concessió de les ajudes es decidirà mitjançant resolució administrativa o, excepcionalment, quan hi haja raons d'interés públic que així ho justifique, per conveni de col·laboració.
  
En la tramitació i la concessió d'ajudes mitjançant convenis, hi valdrà allò que disposa el Decret 20/1993, de 8 de febrer, del Govern Valencià, pel qual es regula el registre de convenis i s'estableix el règim jurídic pressupostari dels convenis que suscriga la Generalitat Valenciana.
  
Article 8. Exclusions i denegacions
  
1. Estan expressament exclosos d'aquestes ajudes els conceptes següents:
  
1.1. Equipaments i obres de centres de serveis socials ja subvencionats en exercicis anteriors.
  
1.2. Equipament per a obres en curs d'execució, llevat d'aquelles que estiga previst que acaben abans de l'1 d'octubre d'aquest any
  
1.3. Equipaments adquirits i obres terminades abans de l'1 de gener de 1998.
  
1.4. Conceptes subvencionats per altres entitats en més del 80%.
  
1.5. Projectes que s'ajusten a programes propis d'altres organismes.
  
1.6. Conceptes que, per la seua naturalesa, puguen ser objecte d'atenció d'uns altres organismes públics, o aquells que no estiguen recollits en aquesta ordre.
  
2. Podrà ser motiu de denegació haver incorregut en els incompliments assenyalats en l'article 47.9 de la Llei d'Hisenda Pública pel que fa a les ajudes concedides en exercicis anteriors, sempre amb la tramitació prèvia de l'oportú expedient amb audiència a la persona interessada, i que finalitze amb resolució en què es declaren expressament produïts els esmentats incompliments, i que no hagen transcorregut més de 5 anys des de la imposició.
  
Títol II
  
Procediment
  
Capítol I
  
Iniciació del procediment
  
Article 9. Instància i documentació
  
A la sol·licitud, d'acord amb el model que apareix en l'annex i estarà disponible en l'Oficina PROP de Serveis Socials, i en les direccions territorials de Benestar Social, signada per la persona titular o per la representant de l'entitat de Serveis Socials, s'hi adjuntarà:
  
1. En les sol·licituds d'Equipament:
  
1.1. Pressupost detallat de tres cases de subministrament de l'equipament que es pretén adquirir.
  
1.2. En els casos assenyalats en la prioritat 1, s'adjuntarà certificat d'acabament d'obres o document en què s'especifique el termini previst d'acabament d'aquestes.
  
2. En les sol·licituds de Reforma i de Construcció:
  
2.1. Certificat del secretari de l'entitat que indique que les obres per a les quals es demana la subvenció no estan finalitzades abans de l'1 de gener de 1998.
  
2.2. Certificat del secretari o de la secretària de l'entitat en què conste:
  
- pressupost de contracta, i
  
- ajudes sol·licitades a altres organismes tot especificant aquests i la quantia atorgada en cas de concessió.
  
2.3. Programa d'actuació en el desplegament de les obres, la duració prevista, amb la descripció de terminis trimestrals i el desglossament pressupostari d'acord amb aquests.
  
2.4. Donat cas que les obres ja estiguen iniciades:
  
- contracte d'obres, i
  
- programa d'actuació, conseqüència de l'adjudicació d'obres, amb una descripció minuciosa dels aspectes indicats al paràgraf anterior a més de la indicació de la data de començament d'obres, l'estat d'aquestes i la data prevista perquè acaben.
  
2.5. En el cas de les obres que requereixen projecte tècnic, serà obligatòria la presentació d'aquest juntament amb la sol·licitud per a possibilitar-ne la necessària supervisió amb caràcter previ a la concessió de la subvenció, amb l'excepció indicada en l'article 4, apartat 5.4.
  
Article 10. Lloc de presentació
  
Les sol·licituds d'ajuda es presentaran, juntament amb la documentació requerida, a la direcció territorial de Benestar Social de la província on estiga el centre per al qual se sol·licita la subvenció, sense perjudici d'allò que disposa l'article 38.4 de la Llei de Règim Jurídic de les Administracions Públiques i de Procediment Administratiu Comú.
  
Article 11. Terminis de presentació
  
L'últim dia del termini de presentació de sol·licituds serà el 10 de setembre de 1998.
  
Capítol II
  
Tramitació, resolució i recursos
  
Article 12. Instrucció
  
1. Una vegada rebudes les sol·licituds, les direccions territorials de Serveis Socials verificaran que aquestes reuneixen els requisits per a poder ser tramitades.
  
2. Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i de Procediment Administratiu Comú, o no s'adjunte la documentació que d'acord amb aquesta ordre siga exigible, es notificarà i requerirà l'entitat interessada indicant la causa que impedeix la continuació del procediment perquè, en el termini de 10 dies, esmene la falta o adjunte els documents preceptius amb indicació que, si no ho fera així, se li desistirà en la seua petició i s'arxivarà l'expedient sense més tràmit, d'acord amb allò previst en l'article 71 de l'esmentada Llei.
  
3. L'òrgan competent per a la resolució de l'expedient, a la vista de la documentació que hi haja en cadascun d'aquests i de les obligacions que s'adquireixen a causa de la concessió de l'ajuda, podrà demanar dels organismes i de les entitats els informes que considere oportú i realitzar les comprovacions que considere sobre l'exactitud de tot això.
  
Article 13. Resolució
  
1. La consellera de Benestar Social, a proposta de la directora general de Serveis Socials, resoldrà sobre les sol·licituds d'ajudes que es presenten a l'empara del que disposa aquesta ordre.
  
2. El termini màxim per a tramitar i resoldre les sol·licituds serà de 4 mesos comptadors des de la data d'acabament del termini de presentació de sol·licituds fixat en aquesta ordre.
  
Si no hi ha resolució expressa en termini, s'entendrà desestimada la sol·licitud formulada per la persona interessada.
  
3. L'import de les subvencions concedides no podrà, aïlladament o en concurrència amb subvencions o ajudes d'altres ens públics o privats nacionals o internacionals, superar el cost de l'activitat que l'entitat beneficiària ha de desplegar.
  
4. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de les altres ajudes, podrà originar la modificació de la resolució de concessió.
  
Article 14. Recursos
  
Contra les resolucions, expresses o presumptes, dictades per la consellera de Benestar Social, s'hi podrà interposar recurs contenciós administratiu, en el termini de dos mesos comptadors des de la notificació d'aquestes, davant de la sala corresponent del Tribunal Superior de Justícia de la Comunitat Valenciana i amb les condicions que determina la llei que regula aquesta jurisdicció, després de la comunicació a la Conselleria de Benestar Social de la intenció d'interposar l'esmentat recurs.
  
Així mateix, contra les bases d'aquesta convocatòria es podrà interposar recurs contenciós administratiu, en el termini de dos mesos comptadors des de la publicació d'aquestes, davant de la sala corresponent del Tribunal Superior de Justícia de la Comunitat Valenciana i amb les condicions que determina la llei que regula aquesta jurisdicció, després de la comunicació a la Conselleria de Benestar Social de la intenció d'interposar l'esmentat recurs.
  
En tot cas, per a la interposició del recurs contenciós administratiu contra resolucions presumptes serà necessari que, amb caràcter previ, la persona interessada acredite l'eficàcia de l'acte presumpte d'acord amb allò que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.
  
Títol III
  
Del pagament i de la justificació de les subvencions
  
Article 15. Ajudes per a obres
  
El pagament i la justificació d'aquestes ajudes es realitzarà d'acord amb allò estipulat en l'article 47 bis 1.d) del Decret Legislatiu pel qual s'aprova el text refós de la Llei d'Hisenda Pública de la Generalitat Valenciana.
  
En la resolució o el conveni mitjançant el qual s'atorgue la subvenció per a reforma o construcció, s'hi podrà avançar un 15% de l'import total anual de l'ajuda, el qual es farà efectiu una vegada presentada per part de l'entitat beneficiària la documentació següent:
  
1) Garantia suficient, sempre que hi siga exigible,
  
2) Certificat en què conste que s'assumeix l'aportació econòmica per la diferència entre el cost total de la inversió i l'import de l'ajuda.
  
3) Contracte d'obres i el programa d'actuació esmentats en l'article 4, apartat 5.3 d'aquesta ordre.
  
L'import avançat es descomptarà proporcionalment, i en la forma que es determine en la resolució de concessió o en el conveni, dels successius pagaments contra certificació.
  
La garantia sobre la quantitat avançada, quan hi siga exigible, podrà ser formalitzada mitjançant l'aportació d'un aval bancari o, si hi manca, d'una garantia real immobiliària suficient o d'una pòlissa d'assegurança, tot això per l'import de la quantitat avançada. Aquestes garanties seran dipositades, depenent dels casos, d'acord amb allò que estableix la Llei de Contractes de l'Estat i les normes concordants, i en particular, amb el que disposa l'Ordre de 14 de febrer de 1986, de la Conselleria d'Economia i Hisenda, sobre constitució i devolució de fiances.
  
L'aval bancari esmentat haurà de ser solidari, o amb renúncia expressa al benefici d'excusió.
  
Article 16. Ajudes per a equipament
  
1. Els pagaments es realitzaran contra presentació de factures reglamentàries segons la normativa vigent, juntament amb les seues còpies. Aquestes còpies seran compulsades per un funcionari o una funcionària de la direcció territorial i la factura original quedarà en poder de la persona beneficiària. Les corporacions locals podran substituir aquesta documentació per certificat expedit per l'interventor o la interventora local en què consten les quantitats aplicades a l'objecte de la subvenció, amb detall exprés dels diferents conceptes subvencionats, de les unitats i dels imports parcials. Aquestes quantitats han d'estar, si més no, en situació d'"obligacions reconegudes" i així caldrà fer-ho constar al certificat.
  
2. En el cas de concessió d'ajudes per a equipament de centres en fase de construcció, l'entitat haurà de presentar, així mateix, un certificat en què conste que les obres han acabat abans de l'1 d'octubre del 1998.
  
3. S'estableix com a termini màxim de justificació d'aquestes ajudes l'1 de novembre de 1998.
  
Article 17. Ajudes per a obres de Reforma i de construcció
  
1. Els pagaments es realitzaran contra certificat d'obra expedit per un tècnic o per una tècnica competent d'acord amb les condicions de finançament establides i de conformitat amb el projecte presentat. Aquests certificats es presentaran per triplicat seguint el model oficial que apareix com a annex, el qual estarà disponible en l'oficina PROP de Serveis Socials i en la direcció territorial de Benestar Social, i hauran d'estar aprovats per l'òrgan competent per a la contractació de les obres subvencionades.
  
2. El pagament d'aquestes ajudes exigeix el compliment de les obligacions recollides en l'article 4 i, específicament, les contingudes en el punt 5: certificat del compromís d'assumir-ne el cost, contracte d'obres i programa d'actuació. No es realitzarà el pagament de l'ajuda si aquests tres documents no s'han presentat en temps i forma, i podrà ser causa de resolució de l'ajuda.
  
3. El termini de justificació d'aquestes ajudes està determinat pel programa d'actuació assenyalat en l'article 9, el qual obliga l'entitat titular a justificar, d'acord amb els terminis d'execució de les obres indicats en l'esmentat pla d'actuació. L'incompliment d'aquest requisit podrà provocar la resolució de l'ajuda quan el dia 1 de desembre de 1998 no hagen justificat com a mínim el 75% de la quantitat concedida per a l'exercici en curs.
  
Article 18. Comunicació del cobrament de la subvenció
  
Després del cobrament de cada termini de subvenció, les entitats hauran de remetre a la direcció territorial de Benestar Social corresponent, i en el termini d'un mes comptador des d'aquesta percepció, la comunicació escrita d'haver-la rebuda, d'acord amb aquestes normes:
  
- En el cas de corporacions locals, carta de pagament amb indicació de la data, de la quantia i del concepte, expedida pel dipositari i intervinguda per l'interventor de Fons, acreditativa de l'ingrés de la subvenció en les arques de la corporació.
  
- En el cas d'entitats sense ànim de lucre, notificació del director o de la directora del centre o de la persona representant de l'entitat en què comunique la percepció de la subvenció i la data, la quantitat i el concepte.
  
Article 19. Revisió. Deixada sense efecte o minoració
  
Es podrà dictar una resolució de revisió, de deixada sense efecte o de minoració i, en tot cas, de reintegrament de les quantitats rebudes i l'exigència dels interessos de demora des del moment del pagament de la subvenció en els casos de l'article 47.9 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
La quantitat concedida en concepte de reforma i de construcció serà reduïda proporcionalment d'acord amb la baixa en l'adjudicació de l'obra.
  
El procediment s'iniciarà d'ofici com a conseqüència de la iniciativa mateix de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de la persona interessada a l'audiència.
  
El termini màxim per a resoldre serà de sis mesos des del moment en què va ser incoat l'expedient de revisió o de minoració.
  
Les quantitats que s'hagen de reintegrar tindran la consideració d'ingrés de dret públic a l'efecte del procediment aplicable a la cobrança.
  
Al procediment establit en aquest article, hi serà també d'aplicació la delegació prevista en l'article 13.
  
Article 20
  
Les ajudes convocades per aquesta ordre seran ateses a càrrec del programa pressupostari 93.95.286.35 -Serveis Socials-.
  
- Línia de subvenció: 310.701/98
  
- Denominació: Ajudes per a projectes d'inversió
  
- Consignació pressupostària: 217.702.772 de PTA (dos-cents milions de pessetes).
  
Els crèdits consignats tenen caràcter màxim i no podran concedir-se subvencions una vegada exhaurits, circumstància que caldrà publicar en el Diari Oficial de la Generalitat Valenciana. Si a causa de transferències de fons s'incrementen els citats crèdits, aquest increment haurà de ser publicat en el Diari Oficial de la Generalitat Valenciana.
  
DISPOSICIONS ADDICIONALS
  
Primera
  
Els aspectes regulats en aquesta ordre s'aplicaran sense perjudici de les normes que regeixen el règim jurídic de l'administració de la Generalitat i de les seues entitats autònomes, especialment en matèria pressupostària.
  
Segona
  
Les ajudes a les corporacions locals amb més de 20.000 habitants tenen caràcter subsidiari, a causa de les competències que la Llei de Règim Local els atribueix en matèria de serveis socials. En la resta, s'hi tindrà en compte la col·laboració prestada per les respectives diputacions provincials, d'acord amb allò previst en l'article 7.3 de la Llei de la Generalitat Valenciana 5/1997, de 25 de juny, i en l'article 36 de la Llei 7/1985, de 2 d'abril.
  
DISPOSICIONS FINALS
  
Primera
  
Quan per part de les entitats sol·licitants es faça publicitat, mitjançant qualsevol mitjà de comunicació, dels centres subvencionats totalment o parcial per les ajudes a què fa referència aquesta ordre, serà obligatori fer constar-hi explícitament que es tracta d'un centre subvencionat per la Generalitat Valenciana.
  
Als locals dels centres subvencionats caldrà exposar en lloc visible la placa d'identificació i homologada, en què s'indique la condició de subvencionats per la Generalitat Valenciana, quan l'ajuda siga superior al 50% del cost.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 27 de juliol de 1998
  
La consellera de Benestar Social,